CELEX: 32019D1733
Language: sk
Date: 2019-10-15 00:00:00
Title: Vykonávacie rozhodnutie Komisie 2019/1733 z 15. októbra 2019 o posúdení vykonanom podľa nariadenia Európskeho parlamentu a Rady (EÚ) 2018/1139, pokiaľ ide o dočasnú výnimku z niektorých ustanovení nariadenia Komisie (EÚ) č. 1178/2011, ktorú udelilo Spojené kráľovstvo [oznámené pod číslom C(2019) 7401] (Iba anglické znenie je autentické) (Text s významom pre EHP)

17.10.2019   
               
               
                  SK
               
               
                  Úradný vestník Európskej únie
               
               
                  L 264/39
               
            
         VYKONÁVACIE ROZHODNUTIE KOMISIE 2019/1733
         z 15. októbra 2019
         o posúdení vykonanom podľa nariadenia Európskeho parlamentu a Rady (EÚ) 2018/1139, pokiaľ ide o dočasnú výnimku z niektorých ustanovení nariadenia Komisie (EÚ) č. 1178/2011, ktorú udelilo Spojené kráľovstvo
         [oznámené pod číslom C(2019) 7401]
         (Iba anglické znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (1), a najmä na jeho článok 71 ods. 2,
         keďže:
         
                     (1)
                  
                  
                     Dňa 19. októbra 2018 oznámilo Spojené kráľovstvo Komisii, Agentúre Európskej únie pre bezpečnosť letectva (ďalej len „agentúra“) a ostatným členským štátom, ktoré udelili výnimku všetkým žiadateľom o preukaz spôsobilosti pilota z článku MED.B.001 písm. d) bodu 1(i) prílohy IV (časť MED) k nariadeniu Komisie (EÚ) č. 1178/2011 (2).
                  
               
                     (2)
                  
                  
                     Výnimkou udelenou Spojeným kráľovstvom všetkým žiadateľom o preukaz spôsobilosti pilota sa uplatňovanie článku MED.B.001 písm. d) bodu 1(i) nariadenia (EÚ) č. 1178/2011 rozširuje na všetkých žiadateľov o prvé vydanie preukazu spôsobilosti obchodného pilota (ďalej len „CPL“), preukazu spôsobilosti pilota viacčlennej posádky (ďalej len „MPL“) a preukazu spôsobilosti dopravného pilota („ATPL“).
                  
               
                     (3)
                  
                  
                     Podľa článku MED.B.001 písm. d) bodu 1(i) môže byť držiteľom preukazu spôsobilosti CPL, MPL a ATPL, ktorí úplne nespĺňajú požiadavky na osvedčenie zdravotnej spôsobilosti 1. triedy, udelené osvedčenie zdravotnej spôsobilosti s obmedzením (ďalej len „OML“) „platné len ako druhý pilot alebo s kvalifikovaným druhým pilotom“.
                  
               
                     (4)
                  
                  
                     Spojené kráľovstvo uvádza, že výnimka bola potrebná z 3 dôvodov. Po prvé, podľa Spojeného kráľovstva je súčasné znenie článku MED.B.001 písm. d) bodu 1(i) nariadenia (EÚ) č. 1178/2011 v rozpore so zákonom Spojeného kráľovstva o rovnosti z roku 2010, ktorým sa ukladá povinnosť vykonať primerané úpravy s cieľom zabrániť znevýhodneniu osôb so zdravotným postihnutím v porovnaní s osobami bez zdravotného postihnutia. Po druhé, Spojené kráľovstvo sa odvoláva na naliehavé prevádzkové potreby v dôsledku nedostatku kvalifikovaných členov letovej posádky v Spojenom kráľovstve, pričom uvádza, že táto výnimka by Spojenému kráľovstvu pomohla pri riešení tejto systémovej výzvy. Po tretie, Spojené kráľovstvo sa domnieva, že medzi článkom MED.B.001 písm. d) bodom 1(i) a článkom MED.A.030 nariadenia (EÚ) č. 1178/2011 došlo k neodôvodnenému nesúladu, pretože v druhom prípade sa odkazuje na žiadateľov a držiteľov obchodnej licencie. Napokon Spojené kráľovstvo poskytlo opis rôznych zmierňujúcich opatrení sprevádzajúcich túto výnimku.
                  
               
                     (5)
                  
                  
                     Po posúdení vydala Agentúra Európskej únie pre bezpečnosť letectva 15. júla 2019 v súvislosti s touto výnimkou negatívne odporúčanie.
                  
               
                     (6)
                  
                  
                     Komisia s týmto odporúčaním agentúry súhlasí.
                  
               
                     (7)
                  
                  
                     Podľa článku 71 ods. 1 nariadenia (EÚ) 2018/1139 môže členský štát udeliť výnimku len vtedy, ak sa udelí všetkým fyzickým alebo právnickým osobám, na ktoré sa vzťahuje toto nariadenie, „v prípade naliehavých nepredvídateľných okolností ovplyvňujúcich tieto osoby alebo naliehavé prevádzkové potreby týchto osôb“ a za predpokladu, že sú splnené všetky podmienky stanovené v písmenách a) až d) tohto článku.
                  
               
                     (8)
                  
                  
                     Komisia sa domnieva, že výnimka nie je odôvodnená naliehavými nepredvídateľnými okolnosťami ovplyvňujúcimi žiadateľov o CPL, MPL alebo ATPL a nerieši ani naliehavé prevádzkové potreby týchto osôb.
                  
               
                     (9)
                  
                  
                     Pokiaľ ide o „naliehavé nepredvídateľné okolnosti“ alebo „naliehavé prevádzkové potreby“, Komisia konštatuje, že žiadateľ o preukaz spôsobilosti CPL, MPL alebo ATPL s konkrétnym zdravotným stavom nevykonáva žiadnu prevádzku lietadiel na základe preukazu spôsobilosti CPL, MPL alebo ATPL. Takýto žiadateľ je v skutočnosti len ochotný vykonávať povolanie v rámci leteckej dopravy, a preto nemožno preukázať žiadnu „naliehavú nepredvídateľnú okolnosť ovplyvňujúcu tieto osoby“ ani „naliehavé prevádzkové potreby týchto osôb“. Odôvodnenia týkajúce sa údajnej nerovnosti žiadateľov tento záver nemenia, pretože v zdravotnom stave týchto osôb nie je nič „naliehavé“ ani „nepredvídateľné“.
                  
               
                     (10)
                  
                  
                     Komisia ďalej konštatuje, že udelená výnimka má všeobecnú povahu a vzťahuje sa na „všetkých žiadateľov o prvé vydanie osvedčenia zdravotnej spôsobilosti 1. triedy, ktorý vyžaduje OML“. Cieľom tejto výnimky je teda všeobecne zmeniť právne predpisy Únie a otvoriť možnosť požiadať o OML pre novú kategóriu žiadateľov bez toho, aby sa zohľadnili osobitné prevádzkové potreby týchto osôb. Výnimka sa v skutočnosti týka hospodárskeho problému možného budúceho nedostatku pilotov v leteckých spoločnostiach, a nie naliehavej operačnej potreby týchto osôb.
                  
               
                     (11)
                  
                  
                     Aj keď Komisia uznáva, že problém nedostatku pilotov môže byť pre niektoré členské štáty systémovým problémom, takéto odôvodnenie je mimo rozsahu odôvodnení povolených podľa článku 71 ods. 1 nariadenia (EÚ) 2018/1139.
                  
               
                     (12)
                  
                  
                     Komisia sa okrem toho domnieva, že výnimka nespĺňa podmienku stanovenú v článku 71 ods. 1 písm. b) nariadenia (EÚ) 2018/1139, pretože nespĺňa požiadavky na bezpečnosť a nespĺňa príslušné základné požiadavky nariadenia (EÚ) 2018/1139 a príslušného vykonávacieho aktu, konkrétne nariadenia (EÚ) č. 1178/2011.
                  
               
                     (13)
                  
                  
                     Článok MED.001 písm. d) bod 1(i) nariadenia (EÚ) č. 1178/2011 sa zakladá na úvahe, že od niektorých zdravotných požiadaviek by mali byť oslobodení len skúsení piloti (t. j. držitelia preukazu CPL, MPL a ATPL), pretože skúsenosti pomáhajú pilotovi lepšie reagovať na stresové faktory spôsobené jeho zdravotným stavom. Takíto skúsení piloti majú tiež dobrú znalosť v oblasti plánovania letu, a preto sú schopní prijať vhodné bezpečnostné opatrenia hneď, ako sa spozorujú prvé príznaky ich zdravotného stavu. Títo skúsení piloti môžu lietať len ako druhí piloti alebo s kvalifikovaným druhým pilotom.
                  
               
                     (14)
                  
                  
                     Na základe súčasnej úrovne lekárskych poznatkov nie je možné zaručiť dostatočný stupeň bezpečnosti v prípade, ak musí neskúsený pilot riešiť problémy vyplývajúce z jeho zdravotného stavu, navyše v kombinácii so stresujúcim alebo neočakávaným problémom počas letu. Aj keď pokrok v lekárskych poznatkoch možno dokáže odstrániť obmedzenia vyplývajúce z niektorých týchto zdravotných stavov, takéto rozhodnutia by sa mali prijímať len s náležitým zohľadnením bezpečnostných hľadísk pre každú kategóriu zdravotného stavu a po konzultácii so zdravotníckym pracovníkom, a nie len na základe jednotnej a všeobecnej výnimky, ktorá tieto špecifické aspekty nezohľadňuje. Zmierňujúce opatrenia, ktoré navrhlo Spojené kráľovstvo, tento záver nemenia. Spojené kráľovstvo v skutočnosti okrem pravidelného hodnotenia rizika vykonaného počas všetkých lekárskych prehliadok nenavrhlo žiadne opatrenia na zmiernenie bezpečnostných rizík.
                  
               
                     (15)
                  
                  
                     V dôsledku uvedených skutočností má zavedenie výnimky nepriaznivý vplyv na úroveň bezpečnosti a výnimka nie je v súlade so všeobecnými bezpečnostnými cieľmi nariadenia (EÚ) 2018/1139.
                  
               
                     (16)
                  
                  
                     Spojené kráľovstvo predložilo 29. marca 2017 oznámenie o svojom úmysle vystúpiť z Únie podľa článku 50 Zmluvy o Európskej únii (ZEÚ). Podľa článku 50 ods. 3 Zmluvy o EÚ sa zmluvy prestanú vzťahovať na vystupujúci členský štát odo dňa nadobudnutia platnosti dohody o vystúpení alebo v prípade, ak sa tak nestane, dva roky po oznámení, pokiaľ Európska rada jednomyseľne nerozhodne o predĺžení tejto lehoty po dohode s dotknutým členským štátom. Táto lehota bola dvakrát predĺžená, naposledy rozhodnutím Európskej rady (EÚ) 2019/584 (3), ktorým sa predlžuje do 31. októbra 2019.
                  
               
                     (17)
                  
                  
                     Rada 11. januára 2019 na základe rozhodnutia (EÚ) 2019/274 (4) schválila podpísanie dohody o vystúpení, ktorá sa dosiahla na úrovni vyjednávačov 14. novembra 2018. Únia potvrdila, že v prípade, keď parlament Spojeného kráľovstva schváli dohodu o vystúpení, je pripravená urýchlene pristúpiť k jej podpísaniu a uzavretiu. Vo štvrtej časti dohody o vystúpení (5) sa stanovuje prechodné obdobie, ktoré začína plynúť dňom nadobudnutia platnosti dohody a počas ktorého sa právo Únie naďalej uplatňuje na Spojené kráľovstvo a v Spojenom kráľovstve, ako sa stanovuje v dohode.
                  
               
                     (18)
                  
                  
                     Toto rozhodnutie sa v každom prípade uplatňuje len dovtedy, pokiaľ sa právo Únie uplatňuje na Spojené kráľovstvo a v Spojenom kráľovstve,
                  
               PRIJALA TOTO ROZHODNUTIE:
         
            Článok 1
            Výnimka z požiadaviek stanovených v článku MED.B.001 písm. d) bode 1(i) prílohy IV (časť MED) k nariadeniu Komisie (EÚ) č. 1178/2011 udelená Spojeným kráľovstvom a 19. októbra 2018 oznámená Komisii, agentúre Európskej únie pre bezpečnosť letectva a ostatným členským štátom, ktorá umožňuje oslobodiť nových pilotov od niektorých zdravotných požiadaviek týkajúcich sa letectva, nespĺňa podmienky stanovené v článku 71 ods. 1 nariadenia (EÚ) 2018/1139.
         
         
            Článok 2
            Toto rozhodnutie je určené Spojenému kráľovstvu Veľkej Británie a Severného Írska.
         
         
            V Bruseli 15. októbra 2019
            
               
                  Za Komisiu
               
               Violeta BULC
               
                  členka Komisie
               
            
         
         
            (1)  Ú. v. EÚ L 212, 22.8.2018, s. 1.
         
            (2)  Nariadenie Komisie (EÚ) č. 1178/2011 z 3. novembra 2011, ktorým sa ustanovujú technické požiadavky a administratívne postupy týkajúce sa posádky civilného letectva podľa nariadenia Európskeho parlamentu a Rady (ES) č. 216/2008 (Ú. v. EÚ L 311, 25.11.2011, s. 1).
         
            (3)  Rozhodnutie Európskej rady (EÚ) 2019/584 prijaté po dohode so Spojeným kráľovstvom z 11. apríla 2019, ktorým sa predlžuje lehota podľa článku 50 ods. 3 ZEÚ (Ú. v. EÚ L 101, 11.4.2019, s. 1).
         
            (4)  Rozhodnutie Rady (EÚ) 2019/274 z 11. januára 2019 o podpise, v mene Európskej únie a Európskeho spoločenstva pre atómovú energiu, Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ 47 I, 19.2.2019, s. 1).
         
            (5)  Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ C 144 I, 25.4.2019, s. 1).